Utazzanak velem vissza a múltba,
réges régre, 2017-be!
Talán emlékeznek,
hogy dinoszauruszok kószáltak a földön.
Biztonságkutató voltam.
Öt-hat évet azzal töltöttem,
hogy az APT-k, az advanced persistent threats,
azaz a tartós fokozott fenyegetések módját kutassam,
ami azokat az állami embereket jelenti,
akik újságírók, aktivisták,
jogászok és tudósok, általában mindazok után kémkednek,
akik a hatalom szemébe mondják az igazságot.
Már jó ideje kutattam,
mikor egyik kutatótársamról,
akivel együtt ezzel foglalkoztunk, kiderült,
hogy állítólag sorozatos nemierőszak-elkövető.
Elsőnek elolvastam erről
egy csomó cikket.
2018 januárjában egy cikket olvastam
az illető állítólagos áldozatairól.
A cikk egyik megdöbbentő mozzanata
az áldozatok ijedelme volt.
Tényleg meg voltak rémülve,
leragasztották telefonjuk
és laptopjuk kameráját,
attól tartva, hogy a pasas hekker,
feltöri a készüléküket,
és tönkreteszi az életüket.
Ezért maradtak sokáig csöndben.
Dühös voltam.
Nem akartam, hogy bárkivel ez megismétlődjön.
Azt tettem, amit mérgesen szoktam:
twitteltem.
(Nevetés)
Azt twitteltem, hogy ha maga nő,
akit a hekker szexuálisan zaklatott,
és azzal fenyegette, hogy feltöri az eszközeit,
lépjen velem kapcsolatba,
és kezeskedem, hogy az eszközét
teljes, ún. igazságügyi szakértői vizsgálatnak vetem alá.
Aztán ebédelni mentem.
(Nevetés)
Tízezer tweetválasz jött.
(Nevetés)
Akaratlanul projektet indítottam.
Reggelente tele volt a bejövő postafiókom
nők és férfiak leveleivel,
akik életük szörnyű eseményét mesélték el.
Nők kerestek meg, akik után férfiak kémkedtek,
férfiak, akik után férfiak kémkedtek,
nők, akik után nők kémkedtek,
de túlnyomó részben olyan nők,
akiket egykor szexuálisan férfiak bántalmaztak,
és most ugyanazok kémkedtek utánuk.
Az egyik különösen érdekes esetben
egy férfi szerepelt,
akiről meleg barátja elárulta az illető végletesen konzervatív koreai családjának,
hogy meleg.
Ez nem csak "férfiak kémkednek nők után" ügy.
Azért jöttem, hogy közreadjam,
mit tanultam ebből.
Az adatszivárogtatást.
Olyan, mint a víz.
Nemkívánatos helyekre jut el.
Az ember szivárogtat.
Barátja adatot hoz nyilvánosságra önről.
Családja adatot hoz nyilvánosságra önről.
Elmegy egy buliba,
valaki közli, hogy ön ott volt.
Ez csak egy módja,
hogy a visszaélő hírt kapjon önről,
amit másként nem kötnének az orrára.
Nem ritkaság, hogy a visszaélők barátoktól
és családoktól annak leple alatt tájékozódnak az áldozatról,
hogy aggasztja őket a lelki egészsége.
A szivárogtatás egyik módját
fiókfeltörésnek hívjuk.
Ez érintheti a Gmail-fiókjukat,
Twitter-fiókjukat,
Instagram-fiókjukat,
iCloud-fiókjukat,
Apple-azonosítójukat,
Netflixükét, TikTokjukét...,
rá kellett jönnöm, mi a manó a TikTok.
Ha megvan a bejelentkezés,
akkor föl is van törve.
Ennek oka, hogy a visszaélő nem mindig az.
Gyakori, hogy akik kapcsolatban vannak egymással, megosztják a jelszavaikat.
Akik bizalmas viszonyban vannak egymással,
akik jól ismerik egymást,
kitalálhatják egymás biztonsági kódjait.
Vagy egymás válla fölött kileshetik,
ki mely kóddal zárja a mobilját.
Gyakran fizikailag is hozzáférnek
a mobilhoz vagy a laptophoz.
Alkalom szüli a lehetőséget,
hogy valamit kezdjenek a fiókokkal.
Ez roppant veszélyes.
Az a jó, hogy van tanácsunk arra,
hogyan védhetjük fiókjainkat.
A tanácsunk így hangzik:
Minden egyes fiókhoz erős és egyedi jelszót használjunk!
Azért kellenek erős, egyedi jelszavak
biztonságunk fokozására,
hogy aki ismeri gyerekkori házi kedvencünk nevét,
ne tudja átállítani a jelszónkat.
Végül, állítsuk a kényelmesen használható legmagasabb szintűre
a kéttényezős hitelesítést, a 2FA-t.
Ha a visszaélőnek mégiscsak sikerülne eloroznia az ön jelszavát,
képtelen lesz belépni a fiókjába,
mert nincs birtokában a másik tényező.
A következő teendője,
hogy vet egy pillantást
fiókjai biztonsági füleire.
A legtöbb fiókhoz biztonsági fül tartozik,
amely megmondja, milyen eszközök vannak csatlakoztatva hozzá,
és honnan csatlakoznak.
Pl. ez vagyok itt én,
rajta vagyok a Facebookon,
La Quintából csatlakoztam, ahol rendezvényünket tartjuk.
és ha pl. megnézem
a Facebook-csatlakozásaim,
látom, hogy valaki Dubaiból lépett be.
Ez fölkelti a gyanúmat,
mert már jó ideje nem jártam ott.
De néha ez egy RAT, a remote access tool,
azaz távoli hozzáférés.
Távoli hozzáférésen
lényegében kémszoftvert értünk.
Ugyanazon okból igencsak csábító
állami szerveknek
korlátlanul hozzáférni az ön eszközéhez,
amiért a visszaélőknek vagy volt szeretőknek.
Egész nap nyomkövető eszközöket hordunk a zsebünkben.
Olyan eszközöket hordunk, melyeken ott az összes jelszavunk,
minden forgalmazásunk,
beleértve a végpontok közötti titkos forgalmazásainkat.
az összes ímélünk, minden kapcsolatunk,
egybegyűjtve az összes szelfink;
a pénzügyeink is ott találhatók.
A teljes hozzáférés valaki telefonjához majdnem a legjobb módja,
hogy teljesen hozzáférjenek az illető elméjéhez.
A kémszoftver megadja ezt a hozzáférést.
Kíváncsiak, hogyan működik?
A kémszoftver
kereskedelemben kapható program,
melyet a visszaélő megvesz,
és telepíti a kémkedésre kiszemelt eszközre,
általában vagy azért, mert fizikailag hozzáfér az eszközhöz,
vagy a célszemélyt ravaszul ráveszi, hogy ő maga telepítse föl,
mert bebeszélik neki:
"Ez nélkülözhetetlen program, telepítenie kell az eszközére!"
Aztán fizet a kémszoftveres cégnek,
hogy rámehessen a portáljára,
és már át is adta az eszköze összes adatát.
Általában havi negyven dollárt fizet.
Az effajta kémkedés bájosan olcsó.
Tudják ezek a cégek,
hogy szoftvereiket
visszaélésre használják?
Mi az hogy!
Ha megnézik a Cocospy reklámját,
az egyik ilyen termékét,
az a honlapján kerek perec megmondja,
hogy a Cocospyjal könnyűszerrel kémkedhetnek feleségük után:
"Nem kell nyugtalankodnia amiatt,
hol jár, kivel beszélget, vagy milyen weblapot néz az asszony."
Elég ijesztő.
A hasonló HelloSpy marketingoldalán
az egész helyet arra szánták,
hogy a hűtlenség gyakoriságát taglalják,
és hogy mennyire fontos a hűtlen partner nyakon csípése.
Beszúrtak egy remek férfiképet,
aki megcsaláson érte partnerét,
és jól megverte.
A nőnek monokli van a szeme alatt, véres az arca.
Nem hiszem, hogy kétséges,
hogy ez ügyben ki oldalán áll a HelloSpy,
és terméküket kinek akarják eladni.
Kiderül, hogy nem könnyű rájönni,
van-e vagy nincs kémszoftver a gépükön vagy a telefonjukon.
Ennek egyik oka,
hogy az antivíruscégek
gyakorta nem tartják kártékonynak a kémszoftvereket.
Nem tartják trójainak
vagy olyan dolognak, amellyel kapcsolatban elvárható lenne,
hogy az antivírusprogramok figyelmeztessenek rá.
Itt láthatók a VirusTotal idei eredményei.
Az egyik vizsgált mintámon
hatvanból hét platform
ismerte fel a kémprogramot.
Itt egy másik,
amelyen hatvanegyből tíz ismerte föl.
Ezek még nagyon rossz eredmények.
Sikerült meggyőznöm pár antivíruscéget,
hogy a kémszoftvereket minősítsék kártékonynak.
Önöknek annyi a dolguk,
ha ilyen programokat gyanítanak a gépükön,
töltsék le és futtassák a cég programját,
és az megadja az eredményt:
"Nemkívánatos program van a gépen."
Ezzel lehetőség nyílik az eltávolítására,
de az nem megy automatikusan.
Ennek egyik oka épp az,
ahogy a visszaélés működik.
A visszaélés áldozatai gyakran bizonytalanok,
hogy a hozzáférés megszüntetésével
nem bőszítik-e föl a visszaélőt.
Vagy attól tartanak, még fokozza is a gaztettét,
és még súlyosabb erőszakot követ el,
mint addig.
A Kaspersky az elsők között jelentette be,
hogy ezentúl komolyan veszi az ügyet.
2019. decemberi jelentésükben
azt közölték, hogy mióta ügyfeleiknél követik
a kémszoftverek mennyiségét,
35%-os növekedést tapasztalnak.
A Lookout is hasonló kijelentést tett,
miszerint ők is sokkal komolyabban kezelik a kérdést.
A Malwarebytes cég is hasonlóan nyilatkozott,
közölték, hogy 2500 programot találtak,
mialatt vizsgálódtak
kémszoftvernek minősülő programok körében.
2019 novemberében együttműködést hoztunk létre
Szövetség a kémszoftverek ellen néven.
Tagjai egyetemi kutatók,
akik terepen dolgoznak,
a gyakorlatban segítenek a partnernek megszabadulni az erőszaktevőtől
és támogatják az antivíruscégeket.
Célunk egyrészt oktatást nyújtani e programokról az embereknek,
másrészt meggyőzni az antivíruscégeket,
hogy változtassák meg politikájukat
e szörnyű szoftver kezelését illetően.
Ha nemsokára ismét önök elé állok,
és jövő évben ugyanerről beszélek,
majd elmondhatom, hogy a kérdés meg van oldva,
és csak annyi a teendő, hogy töltsék le valamelyik antivírusprogramot,
és az kimutatja a kémszoftvert.
Ezt remélem.
Köszönöm szépen.
(Taps)